da en en en fr de da id da sv da da da da da nb nb da de en en
Torsdag d. 5. juli 2012 kl. 18:43 af Henrik Pfaff
Åbningskastningen bestod - som sædvanligt - af Niels Pedersen (1 for 20) og Flemming Søegaard (0 for 11), der gjorde deres pligt med at tage gærder og holde scoringen nede. Herefter fulgte en ny debutant i skikkelse af Tahir Siddique (0 for 17), som efter sigende ikke har spillet i 5 år, men som efter omstændighederne klarede det ganske fornuftigt, selv om der var en del rust, eller skal vi sige kalk, der skulle bankes løs, inden længde og retning (bop-bop) indfandt sig. Nu fulgte så Allan Majgaard (0 for 13) og Kenneth Schwaner-Hansen (1 for 15) med ganske fornuftig bowling. Det må siges til Allans ros, at han bowlede med et bøjet ribben, hvilket man godt kunne se på de første bolde, han kastede. Morten (0 for 0), den lurifaks, så sit snit til at bowle 2 maiden-overs som den sidste i vores innings. Men ingen halegærder denne gang (hø-hø). Så med kun 6 spillere sneg KB/Soraner sig op på i alt 81 point.
Denne total var på ingen måde afskrækkende, når man tænker på det batteri, vi havde medbragt. I løbet af ganske kort tid havde Allan From (25*) klasket sine point ud og overlod scenen til vores debutant Tahir (4*), der skulle ind og supporte Michael Petersson (22). Kiggede man efter, kunne det godt ses på Tahir, at det var et stykke tid siden, han havde haft et bat mellem hænderne, men da så Michael utilsigtet måtte forlade gærdet, kom der godt nok igen gang i løjerne. Ind var nemlig kommet Allan M. (29*), der havde taget den stor grydeske på nakken, og han sluttede kampen af med at score 6-2-6-6 på kampens 4 sidste bolde. Udenfor ventede Kenneth utålmodigt sammen med Morten, Niels og Flemming, der ikke fik lov til at snige sig til yderligere en not out.
Næstsidste punkt på dagsordenen var nu at komme ind under bruserne for at få vasket gødningen (nej det var ikke ajle - gudskelov) af de svedige kroppe, og da Per Kyhe, vores utrættelige dommer, havde tabt et væddemål, om hvorvidt den legendariske Bjørn Knudsen (blandt andet 1.holdsmålmand for den hedengangne hæderkronede håndboldklub Schneekloth) havde spillet på Stadion, hvilket viste sig, at han ikke havde, var det kolde fadøl sikret de tørstige sjæle, der flokkedes om fadølshanerne.
KB/Soraner 81 for 2 på 20 overs
Svanholm 83 for 1 på 7.4 overs